ಹೆಲ್ಮೆಟ್ ಧರಿಸಿ ಆಸ್ಪತ್ರೆಯಲ್ಲಿ ಕಳ್ಳನ ಕರಾಮತ್ತು- ಮಹಿಳಾ ಸಿಬ್ಬಂದಿಯಿರುವಾಗ್ಲೇ 4,500 ರೂ.ನೊಂದಿಗೆ ಎಸ್ಕೇಪ್

ಉಡುಪಿ: ಹೆಲ್ಮೆಟ್ ಧರಿಸಿ ಆಗಂತುಕನ ಸ್ಟೈಲ್ ನಲ್ಲಿ ಬಂದ ಐನಾತಿ ಕಳ್ಳನೊಬ್ಬ ಕರಾಮತ್ತು ತೋರಿಸಿದ ದೃಶ್ಯ ಸಿಸಿಟಿವಿಯಲ್ಲಿ ಸೆರೆಯಾಗಿದೆ.

ಉಡುಪಿಯ ಕುಂದಾಪುರದ ವಿನಾಯಕ ಖಾಸಗಿ ಆಸ್ಪತ್ರೆಗೆ ನುಗ್ಗಿದ ದುಷ್ಕರ್ಮಿ ಸೀದಾ ಬಿಲ್ ಕೌಂಟರ್ ಬಳಿ ಬಂದಿದ್ದಾನೆ. ಇವನ್ಯಾರೋ ಆಗಂತುಕ ಅಂತ ಆಸ್ಪತ್ರೆ ಮಹಿಳಾ ಸಿಬ್ಬಂದಿ ಓಡಿ ಹೋಗಿದ್ದಾರೆ. ಹೆಲ್ಮೆಟ್ ಧರಿಸಿ ಟೇಬಲ್ ಹಾರಿ ಬಂದ ಕಳ್ಳ ನಗದು ದೋಚಿ ಪರಾರಿಯಾಗಿದ್ದಾನೆ. ಈ ಮೂಲಕ ಖದೀಮ ಕಳ್ಳ ಕೆಲವೇ ಸೆಂಕೆಂಡುಗಳಲ್ಲಿ ಕೈಚಳಕ ತೋರಿದ್ದಾನೆ.

ಕೌಂಟರ್ ನಲ್ಲಿದ್ದ 4,500 ರೂಪಾಯಿ ಕದ್ದ ಕಳ್ಳ ಅಲ್ಲಿಂದ ಕಾಲ್ಕಿತ್ತಿದ್ದಾನೆ. ಕಳ್ಳನ ಕೈಚಳಕ ನೋಡಿ ಬೊಬ್ಬೆ ಹೊಡೆಯಲು ಯತ್ನಿಸಿದಾಗ ನಾಲ್ಕೈದು ನರ್ಸ್ ಗಳು ಬಂದಿದ್ದಾರೆ. ಅಷ್ಟರಲ್ಲಿ ಕಳ್ಳ ಓಡಿದ್ದಾನೆ. ಸಿಸಿಟಿವಿ ಕ್ಯಾಮೆರಾದಲ್ಲಿ ಈ ದೃಶ್ಯ ಸೆರೆಯಾಗಿದೆ. ಮಹಿಳಾ ಸಿಬ್ಬಂದಿ ಇರುವಾಗಲೇ ಸಮಯ ಹೊಂಚು ಹಾಕಿ ಆಸ್ಪತ್ರೆಗೆ ನುಗ್ಗಿ ಕಳ್ಳ ದರೋಡೆ ಮಾಡಿದ್ದಾನೆ.

ಕುಂದಾಪುರ ಪೊಲೀಸ್ ಠಾಣೆಯಲ್ಲಿ ಈ ಬಗ್ಗೆ ಪ್ರಕರಣ ದಾಖಲಾಗಿದ್ದು, ಪೊಲೀಸರು ರಸ್ತೆಯಲ್ಲಿರುವ ಸಿಸಿಟಿವಿ ಜಾಲಾಡುತ್ತಿದ್ದಾರೆ.

https://www.youtube.com/watch?v=YeZV1Qf5Q2E&feature=youtu.be